Uredba Komisije (ES) št. 1934/2001

z dne 1. oktobra 2001

o spremembi Uredbe (ES) št. 296/96 o podatkih, ki jih morajo posredovati države članice, in o mesečnem knjiženju izdatkov, ki se financirajo iz Jamstvenega oddelka Evropskega kmetijskega usmerjevalnega in jamstvenega sklada (EKUJS)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1258/1999 z dne 17. maja 1999 o financiranju skupne kmetijske politike [1] in zlasti členov 5(3) in 7(5) Uredbe,

ob upoštevanju naslednjega:

(1) Člen 37(1) Uredbe Komisije (ES) št. 1750/1999 z dne 23. julija 1999 o določitvi podrobnih pravil za uporabo Uredbe Sveta (ES) št. 1257/1999 o podpori za razvoj podeželja iz Evropskega kmetijskega usmerjevalnega in jamstvenega sklada (EKUJS) [2], kakor je bila nazadnje spremenjena z Uredbo (ES) št. 1763/2001 [3], določa, da države članice za vsak programski dokument za razvoj podeželja Komisiji vsako leto najpozneje do 30. septembra pošljejo poročilo o izdatkih, nastalih v tekočem proračunskem letu, in o izdatkih, ki naj bi bili izplačani do konca istega leta, ter revidirane napovedi izdatkov za naslednja proračunska leta do konca posameznega programskega obdobja. Zahtevani dokumenti dajejo Komisiji pomembne podatke o razvoju izdatkov, namenjenih razvoju podeželja, tako za zadevno proračunsko leto kakor za prihodnja leta, ki se nato lahko upoštevajo pri določanju predplačil, ki jih je treba izplačati, in pri pripravi proračuna. Člen 37(2) Uredbe (ES) št. 1750/1999 zato določa, da v primerih, ko so dokumenti iz člena 37(1) nepopolni ali niso poslani v roku, Komisija začasno in na pavšalno zniža predplačila ob vknjižbi na konte izdatkov v kmetijstvu. Za izvajanje te določbe je primerno omejiti finančne učinke na proračunsko leto, na katerega se nanaša poročilo o izdatkih, in predvideti odložitev izplačila predplačila samo za mesec september. Člen 4(6) Uredbe Komisije (ES) št. 296/96 [4], kakor je bila nazadnje spremenjena z Uredbo (ES) št. 1577/2001 [5], je treba zato temu primerno spremeniti.

(2) Člen 3(6) Uredbe (ES) št. 296/96 opredeljuje dokumente, ki jih je treba do 20. dne v mesecu posredovati Komisiji, da bi se lahko v proračunu Skupnosti knjižili izdatki, nastali v preteklem mesecu. Primerno je, da navedeni dokumenti vključujejo tudi račune, ki izkazujejo izdatke za javno skladiščenje iz člena 4(1) Uredbe Sveta (EGS) št. 1883/78 [6], kakor je bila nazadnje spremenjena z Uredbo (ES) št. 1259/96 [7].

(3) Ukrepi, predvideni s to uredbo, so v skladu z mnenjem Odbora Sklada –

SPREJELA NASLEDNJO UREDBO:

Člen 1

Uredba (ES) 296/96 se spremeni:

1. V členu 3(6) se doda naslednja točka (d):

"(d) računi, ki izkazujejo izdatke za javno skladiščenje iz člena 4(1) Uredbe (EGS) št. 1883/78."

2. Člen 4(6) se nadomesti z:

"6. Če Komisija dokumentov iz člena 37(1) Uredbe Komisije (ES) št.1750/1999 [8] ne prejme vsako leto do 30. septembra, lahko, potem ko obvesti zadevno državo članico, odloži izplačilo predplačila za izdatke, nastalimi v skladu z navedeno uredbo.

Če Komisija navedene dokumente prejme med 1. in 15. oktobrom, se lahko izplačilo predplačila za izdatke, nastale v skladu z Uredbo (ES) št. 1750/1999 za september, odloži za enako število dni, kolikor znaša zamuda pri dostavi dokumentov.

Če Komisija navedene dokumente prejme po 15. oktobru, se izplačilo predplačil za izdatke, nastale v skladu z Uredbo (ES) št. 1750/1999 za september, odloži do predplačila za izdatke meseca oktobra."

Člen 2

Ta uredba začne veljati tretji dan po objavi v Uradnem listu Evropskih skupnosti.

Uporablja se od 1. oktobra 2001.

Ta uredba je v celoti zavezujoča in se neposredno uporablja v vseh državah članicah.

V Bruslju, 1. oktobra 2001

Za Komisijo

Franz Fischler

Član Komisije

[1] UL L 160, 26.6.1999, str. 103.

[2] UL L 214, 13.8.1999, str. 31.

[3] UL L 239, 7.9.2001, str. 10.

[4] UL L 39, 17.2.1996, str. 5.

[5] UL L 209, 2.8.2001, str. 12.

[6] UL L 216, 5.8.1978, str. 1.

[7] UL L 163, 2.7.1996, str. 10.

[8] UL L 214, 13.8.1999, str. 31.

--------------------------------------------------